Ordet
پنجشنبه, ۲۸ اسفند ۱۳۹۳، ۰۹:۵۸ ب.ظ
«اوردئت»؛ «کارل تئودور درایئر»
اوردئت اینانجلارین آراسینداکی بیتمهین ساواشدیر. ساواش قازانماق اوچون دئییل. هر بیر کارکتئر اؤزونه مخصوص اولان اؤزللییی ایله، اؤز ایناملاری و اینانجلارینا گؤره ساواشماقدادیر. بو آرادا "بورگئن"-نین بؤیوک اوغلو دینه اینانمایان بیریسی دیر. فیلمین یؤنتمنی "درایئر" نئچه کاراکتئر تانیملاییر؛ هر بیر کاراکتئره اینامین بیر درجهسینی وئریر. آنجاق دَیاز و اؤتری بیر اینام. بؤیوک اوغلو اؤز اینامینا قوشقویلا باخیر، بونو دیلینه گتیرمکدن ایسه چکینمیر. او دینه اینانان بیریسی دئییل بو اوزدن بئلنچی بیر ایفادهنی دیله گهتیریب اؤز سئویملی قادینینی پرستش سینیرینا کیمی سئویدییینی دئییر. او بئله دوشونور باشقالاریلا قیاسلاناندا اؤزونو بئلنچی یئرسیز دینی تعصوبلاردان قورویا بیلمیش دیر.
اونون ایکینجی اوغلو "یوهانس" پئیغمبرلیک (ساوچیلیق) ایدیعاسی وار؛ اؤزونو گئری قاییتمیش مسیح پئیغمبری آدلاندیریر. بورگئنین خیردا اوغلو تام بیر دینچی خیاطین قیزینا وورولوب. او خیاط بورگئنین گلینینین اؤلمهسینی آرزی ائدیر، بورگئن هیدایت اولسون دئیه. بیر کئشیش وار مؤجوزهیه اینانمیر، بیر دوکتور وار کی سادجه بیلیمی تانییر بو اوزدن باشقا بیر نسنهیه اینانماق ایستهمیر. بونلارین هامیسینی درایئر گوجلوجهسینه بیر بیریسینین یانیسیراسی گتیرمهیی ایله هر بیر ایزلهییجینین دینی اینانجینی مهنگه چَکیب اونلارین هانسی درجهده دیاز اولماقلارین آیدینجاسینا گؤستهریر. بو آرادا "گئرچک اینام" دئیه بیر نسنهنین وارلیغینی دا دانماق ایسته میر. بو اوزدن عاییلهنین بالاجا قیزینین یوهانسا اولان اینامینی تصویره چکیر. بورگئنین گلینی دوغماق چاغیندا اؤلور. او یئره کیمی کی بو اوشاق هامی اونون دلی اولدوغونو سانان عمیسی یوهانسا دئییر: منیم اینامیم وار سن اؤلونو دیریلده بیلرسن.
اوردئت بئلنچی ساختا ایناملارین ریوایتی دیر.
بو آرادا فیلمین سونا چاتماسی و فیلمین نئجه باغلانماسینین دارتیشیلمالی یئرلری چوخدور. او یئرده کی بیلیم سوسور، بورگئن کیمی بیریسینین دوعالاری کسرسیز قالیر؛ بیر گئرچک اینامین اورتایا چیخا بیلمهسینین هانسی درجهده اؤنملی اولدوغو گؤزه چارپیب قاچیریلماز اولاجاق.
(ایزلهمهسین هرکسه اؤنهریرم)
حامید مورسلی 28 اسفند 93
nob_Latn pes_Arab azb_Arab azb_Arab azb_Arab azb_Arab azb_Arab azb_Arab pes_Arab